Gotovo sve izgledne političke kombinacije koje se tijekom proteklih nekoliko dramatičnih dana spominju i pokušavaju provesti u djelo na desnoj političkoj sceni, u svom prvom koraku podrazumijevaju da Tomislav Karamarko mora napustiti Vladu. Visoki politički izvor upućen u zbivanja u HDZ-u ispričao je za Nacional da se u pokušaj spašavanja Vlade tijekom proteklog vikenda uključio i crkveni vrh. Prema tvrdnjama istog izvora, nekoliko vodećih ljudi Katoličke crkve počelo je još tijekom vikenda neformalno ubrzati Karamarkov odlazak iz Vlade, s ciljem da se pokuša spasiti politički savez Mosta i HDZ-a.

Ta crkvena lobiranja posve su u suglasju sa sve raširenijom akcijom unutar HDZ-a, kojoj su se priključili i neki još uvijek utjecajni stranački veterani, poput Nikice Valentića i Franje Gregurića. I njima je jasno da je Karamarko postao prevelik teret za HDZ i unutar stranke stvara se sve izraženiji pritisak na Karamarka da se sam povuče. Zbivanja od ponedjeljka i izvanredni sastanci državnog vrha s predsjednicom Kolindom Grabar Kitarović dodatna su potvrda da ti pritisci uzimaju maha.

Prvenstveni cilj sve većeg broja članova HDZ-a je pokušati održati savez s Mostom koji bi uključivao i ostanak Tihomira Oreškovića na premijerskom mjestu, tvrdi izvor blizak HDZ-u. Isti izvor tvrdi da bi Karamarku upravo Darko Milinović, a lako moguće i Domagoj Milošević, mogli vrlo brzo i javno poručiti kako su mu zatvorena vrata, ne samo u Vladi, nego i u HDZ-u. Sličnom se počeo ponašati i Vladimir Šeks. On je još sredinom prošlog tjedna u Globusu izjavio da je Most svojim napadima spasio Karamarka, a ni tjedan dana poslije izjavio je da je nacionalni interes da Karamarko napusti Vladu.

AKO BI SE TO DOGODILO, tada bi pojedinci unutar HDZ-a pokušali u vrh stranke uvesti fleksibilnije, umjerenije i sposobnije političare koje imaju, ali ih je Karamarko temeljito marginalizirao. Taj proces bi pokušali provesti vrlo brzo, a za to vrijeme zemljom bi trebala upravljati prijelazna vlada bez Karamarka. Ona bi trebala stabilizirati javni dug, osigurati financiranje državnog proračuna za iduću godinu i osigurati, barem privremeno, stabilnost zemlje. U tom danas gotovo utopističkom idealnom scenariju za HDZ pokušalo bi se pripremiti stranku za prijevremene izbore za oko godinu dana. Dotad bi se u stranci marginalizirali svi radikali.

Usporedo s time Karamarko pokušava provesti svoj, znatno manje realan scenarij za politički opstanak. Njegov plan jedan njegov bliski suradnik opisao je ovako: “Karamarko će podnijeti ostavku na mjesto prvog potpredsjednika Vlade prije najavljenog glasovanja u Saboru: premda u javnosti najavljuje preslagivanje vladajuće većine i juriš na mjesto premijera, ni on ne vjeruje da će u tome uspjeti. Karamarko za sobom namjerava povući većinu HDZ-ovih ministara i tako do kraja zaoštriti krizu vlasti, odnosno uvjeren je da drži uzde u stranci dovoljno da bi je predvodio na izborima”.

NAKON PROŠLOTJEDNE SJEDNICE Predsjedništva stranke u medijima su se odmah pojavile informacije o napadu Milijana Brkića na Karamarka, ali izvori bliski predsjedniku stranke tvrde da je on ipak uspio zauzdati ofenzivu i da je na koncu premoćno odnio pobjedu nad Brkićem. To, međutim, neće imati puno realnog efekta: vodeći HDZ-ovci suprotstavljeni njegovoj politici pričekat će da se on sam “utopi”, a potom će započeti nove razgovore s Mostom. “Karamarko će podnijeti ostavku prije izglasavanja nepovjerenja jer će tako spriječiti svoju potpunu osobnu blamažu”, govori Nacionalov izvor iz HDZ-a.

Karamarko je u ponedjeljak pokušavao odigrati posljednju kartu: preko posrednika pokušava nagovoriti SDP-ovca Rajka Ostojića da se s još nekoliko zastupnika priključi Bandićevoj stranci i potom s HDZ-om formira novu vladu. U toj stranci ni sami ne vjeruju u takav scenarij, ali očajničkim potezom nastoje potaknuti ponovno raslojavanje u SDP-u i eventualno spasiti vlast.

S DRUGE STRANE, u Mostu ni ne pomišljaju o novim izborima kao opciji i uvjereni su da će u samom HDZ-u prevagnuti struja kojoj je u interesu zadržati vlast. “Već tjednima im objašnjavamo da se s Karamarkom kreću prema rubu provalije, ali oni se ponašaju kao da to ne vide. Siguran sam da većini ljudi u toj stranci izbori ne padaju na pamet jer su svjesni da bi doživjeli potpuni potop: oni će se osloboditi tereta svog predsjednika i nastaviti normalno funkcionirati”, kazala je za Nacional jedna od osoba iz najužeg vodstva Mosta. U ovoj stranci, čini se, potpuno su svjesni da im HDZ, odnosno Karamarko, već tjednima putem raznih medijskih spinova pokušavaju podmetnuti svoju igru, ali sada su potpuno sigurni da su već izašli kao pobjednici.

“Da je imao malo političkog sluha, Karamarko bi se već nakon otkrića Nacionala i izbijanja afere Konzultantica povukao iz Vlade i tako smanjio pritisak i na sebe i na svoju stranku; ovako je sam isprovocirao svoj konačni pad”, objasnio je ovaj čelnik Mosta. On je svjestan i Karamarkova plana da nakon vlastite ostavke isto to zatraži i od svih HDZ-ovih ministara, ali uvjeren je da će se mali broj njih odlučiti na to.

“Sve vodi prema generalnom čišćenju HDZ-a. Mislili su da blefiramo, ali Most se pokazao kao principijelan i sigurno ćemo se nastaviti ovako ponašati, koliko god trzavica se putem dogodilo”, zaključio je on.

“Ako imaju imalo odgovornosti prema državi, onda bi trebali raspustiti Vladu i zakazati prijevremene izbore već 14. srpnja. SDP je u tom smislu spreman podržati HDZ ako predloži izglasavanje nepovjerenja Oreškoviću. Čak nam ni ne smeta ako bi to spasilo Karamarka od toga da ga se ponizi u Saboru, gdje bi mu se po svemu sudeći izglasalo nepovjerenje. Ako Karamarko misli da može povesti HDZ u novu izbornu kampanju, mi se tomu iskreno radujemo. Sve rasprave koje se trenutno vode o preslagivanjima su apsurdne i teško održive”, izjavio je za Nacional izvor blizak vrhu SDP-a.

Isti izvor navodi da se nikada nije dogodilo da zemlja suštinski nema vladu i da se zbog osobnih razloga dovodi u pitanje funkcioniranje države. Zbog toga u SDP-u vjeruju da se prijevremeni izbori neće moći izbjeći i da bi na njima imali veće šanse formirati znatno stabilniju vladu.